Egy telefonbeszélgetésbe bukhat bele Donald Trump | Euronews
Az amerikai képviselőház demokrata többsége továbbra is Donald Trump fejét követeli, amiért sajtóhírek szerint az elnök legfőbb liberális kihívója, Joe Biden lejáratására kérte az ukrán államfőt. Trump szerint az impeachment eljárás, egyszerű boszorkányüldözés.
- Jelen pillanatban az amerikai politika történetének legnagyobb átverése folyik. A demokraták el akarják venni a fegyvereiteket, az egészségügyeteket, a szavazatotokat a bíráitokat és végső soron a szabadságotokat, de mi ezt nem fogjuk hagyni - üzente a Twitteren közzétett videójában.
A washingtoni képviselőház elnöke Nancy Pelosi szerint viszont az ügyet mielőbb ki kell vizsgálni, ezért három bizottság is idézéseket küldött kormányzati tisztségviselőknek.
- Az Egyesült Államok elnöke egyszerűen megfenyegette az ukrán vezetést, hogy vissza fogja tartani a katonai segítséget, ha nem tesz meg neki egy szívességet. Pedig a támogatást az amerikai adófizetők pénzéből fizetik - magyarázta a demokrata politikus.
Az alsóház hírszerzési, külügyi, továbbá ellenőrzési bizottságai büntetés terhe mellett kötelezték Mike Pompeo külügyminisztert arra, hogy mutassa be Donald Trump, az elnök ügyvédje, Rudy Giuliani és az ukrán kormányzat közötti beszélgetések leiratait.
A képviselőház leghamarabb október végén voksolhat az elnök felelősségre vonásáról.